**Yhteenvetoa Globaalivastuujärjestöjen valikkoryhmän tapaamisesta 29.9.2021**

**Teemana vapaaehtoistyö.fi -sivuston käyttö ja kehittäminen**

**Alustajana Satu Puolitaival Kansalaisareenasta**

Vapaaehtoistyö.fi sivusto pohjana on seurakuntien aiempi vapaaehtoisten hakupalvelu ja Kansalaisareenan OP-ryhmältä perimä hiiop100 -sivusto. Tavoitteena on saada sivustosta vapaaehtoistehtävien etsimisen ja ilmoittamisen pääkanava. Kehitystyöstä vastaa Kansalaisareena ja Kirkkopalvelut.

Sivustolla on kolme eri osiota, tehtävien ilmoittaminen ja tehtävien haku vapaaehtoiseksi haluaville sekä kokemuksia-blogi. Tehtävien ilmoittamista varten on rekisteröidyttävä, mutta tehtävien haku ja niihin ilmoittautuminen onnistuvat myös ilman rekisteröitymistä. Hakija täyttää tietonsa tehtävän ns. tehtäväkorttiin, jossa on tehtävän tarkempi kuvaus.

Ilmaisessa perusversiossa voi

* ilmoittaa vapaaehtoistehtäviä
* hallinnoida tehtäviin ilmoittautuneita vapaaehtoisia
* lisätä vapaaehtoisia manuaalisesti ja
* lähettää viestejä valitsemillesi vapaaehtoisille

Maksullisessa laajassa versiossa voi lisäksi mm.

* olla useita käyttäjiä
* lisätä vuoroja tehtäviin
* saada tilastoja
* valtakunnallisen organisaation versiossa saa koontisivun koko organisaation tehtävistä

Perusversion tunnus on henkilökohtainen, eikä tiliin voi lisätä muita käyttäjiä. Saman yhteisön työntekijät voivat kuitenkin luoda itselleen omat perusversion käyttäjätunnukset, mutta jokaisen käyttäjän tehtävät ja vapaaehtoiset näkyvät vain hänelle itselleen. Laajassa versiossa yhteisöllä voi olla monta käyttäjää ja kaikki näkevät kaikkien vapaaehtoiset.

Samalla sähköpostiosoitteella ei voi rekisteröityä sekä tehtävien tarjoajaksi että vapaaehtoiseksi, eikä myöskään useamman kuin yhden tilin käyttäjäksi.

Käyttöohjeet löytyvät täältä: <https://vapaaehtoistyo.fi/upload/fac04db1cf4275c6ebce7f444df1190473426237>

Ja Sadulta voi aina kysyä lisätietoja! satu.puolitaival@kansalaisareena.fi

Valikkoryhmän tapaamisessa mietimme mitä tarpeita globaalien teemojen parissa toimivilla järjestöillä olisi alustan suhteen. Keskustelun lopputuloksena Satu lisäsi saman tien kaksi uutta haku-/määrittelytermiä vapaaehtoistehtäville

**Yhteiskunnallinen vaikuttaminen**

**Kansainvälisyys ja globaali vastuu**

Nyt olisikin todella tärkeää, että globaalien teemojen parissa toimivat järjestöt ilmoittaisivat alustalla tehtävistään, jotta nuo hakutermit tulisivat aktiiviseen käyttöön!

Sadun vinkkejä alustan käyttöön:

* Vapaaehtoinen voi valita mieleisiään tehtäviä sydänmerkillä ja ne kertyvät hänen laitteelleen hänen omiin suosikkeihinsa. Vapaaehtoinen voi myös luoda hakuvahdin ja tilata työtodistuksia.
* Työtodistuspyyntö menee tehtävän yhteyshenkilön sähköpostiin. Alustalla on tarjolla todistuspohjia, jos järjestöllä ei ole omia työtodistuksia.
* Kun tehtäviä ilmoittaa, täytyy tehtävän paikka valita pudotusvalikosta, joka noudattaa Googlen karttapalvelun tietoja. Tehtävän osoitteen voi antaa katuosoitteen, kaupunginosan, postinumeron, kaupungin tai maakunnan tasolla. Tarkempi tehtävän osoite pitää laittaa tehtävän kuvaustekstiin.
* Vielä alustalla ei ole tarjolla valintaa esim. verkossa tehtävälle vapaaehtoistyölle, siis sellaiselle, jolle ei oikeastaan ole osoitetta, mutta tätä parannetaan lähiaikoina.
* Tehtävän otsikkoa kannattaa miettiä niin että se on kuvaava ja innostava, ja itse tekstissä kannattaa rohkaista hakijoita, usein vapaaehtoiseksi haluavat miettivät, että osaanko tarpeeksi, voinko hakea. Muista myös mainita edellyttääkö tehtävä jotain koulutusta.
* Valitse kiinnostava valokuva tehtäväkorttiin (oletusarvona on harmaapohjainen alustan logo).
* Kun ilmoitat tehtävää, älä klikkaa aktiiviseksi liian montaa hakukategoriaa, ainoastaan ne, jotka aidosti sopivat tehtäväänne.
* Muista pitää yhteystietonne ajan tasalla, niin että vapaaehtoisen yhteydenotto todella tavoittaa oikean henkilön, joka myös vastaa hakijalle.

Jos haluat oppia paremmin ja perusteellisemmin sivuston käyttöä niin koulutuskiertue on käynnissä vielä 13.10.–26.11. verkkotapahtumien muodossa. Kiertuelistauksen paikkakunnista ei tarvitse välittää, tilaisuudet ovat kaikille avoimia webinaareja: <https://vapaaehtoistyo.fi/fi/experiences/onnistumisen-iloa-vapaaehtoistoimintaasi-vapaaehtoistyo-fi-koulutuskiertue-2021>